**PROVEDBA POSTUPKA DOBIVANJA MIŠLJENJA**

**Etičkoga povjerenstva Odsjeka za kroatistiku Filozofskoga fakulteta Sveučilišta u Zagrebu**

Provedba postupka dobivanja mišljenja Etičkoga povjerenstva Odsjeka za kroatistiku (u nastavku: Povjerenstvo) obuhvaća prijavu istraživanja koju Povjerenstvu upućuje istraživač i donošenje mišljenja Povjerenstva.

**I. PRIJAVA ISTRAŽIVANJA**

1. Prijavu istraživanja Povjerenstvu upućuju **istraživači**:

1. **studenti[[1]](#footnote-1)** prijediplomskoga, diplomskoga i poslijediplomskoga studijaza izradu završnoga, diplomskoga, specijalističkoga i doktorskoga rada na Odsjeku za kroatistiku

Za **završni rad** mentor procjenjuje treba li student uputiti zahtjev Povjerenstvu. Student traži mišljenje Povjerenstva **nakon** prihvaćanja teme završnoga rada na sjednici Odsjeka za kroatistiku. Uz *Obrazac za prijavu istraživanja* prilaže se *Nacrtak završnoga rada*.

Za **diplomski rad** mentor procjenjuje treba li student uputiti zahtjev Povjerenstvu. Student traži mišljenje Povjerenstva **nakon** prihvaćanja teme diplomskoga rada na sjednici Odsjeka za kroatistiku. Uz *Obrazac za prijavu istraživanja* prilaže se *Nacrtak diplomskoga rada*.

Za **specijalistički rad** student traži mišljenje Povjerenstva **prije** prijave teme specijalističkoga rada.

Za **doktorski rad** student traži mišljenje Povjerenstva **prije** prijave teme doktorskoga rada.

1. **voditelji** **znanstvenih i stručnih projekata** koji se provode na Odsjeku za kroatistiku.

2. Istraživač ispunjava ***Obrazac za prijavu istraživanja*** vodeći računa o obaviještenome pristanku:

1. **punoljetni ispitanici**

***Obaviješteni pristanak\_PUNOLJETNI ISPITANICI*.**

1. **djeca do navršene 14. godine i maloljetnici od navršene 14. godine do navršene 18. godine**

***Obaviješteni pristanak RODITELJA/SKRBNIKA djece od navršene 14. godine do navršene 18. godine.***

Potpisani obaviješteni pristanak roditelja/skrbnika obvezan je za provođenje istraživanja koja obuhvaćaju djecu i maloljetnike.

Potpisani obaviješteni pristanak punoljetnih ispitanika nije nužan u dijalektološkim, folklorističkim i njima srodnim istraživanjima. Istraživač se u takvim slučajevima obvezuje na etično usmeno informiranje ispitanika o tijeku istraživanja i o objavi rezultata istraživanja.

3. Ispunjeni *Obrazac za prijavu istraživanja* i prilozi obrascu (npr. *Nacrtak diplomskoga rada, Anketni obrazac* i dr.) šalju se na e-adresu kroatistika.eticko@ffzg.unizg.hr.

**II. Dobivanje MIŠLJENJA Povjerenstva**

1. Članovi Povjerenstva razmatraju prijavu istraživanja (pristiglu na e-adresu kroatistika.eticko@ffzg.unizg.hr) na sjednici koja se održava jedanput mjesečno.
2. Nakon uvida u prijavu istraživanja, članovi Povjerenstva donose mišljenje o istraživanju i šalju ga na e-adresu istraživača, e-adresu mentora (ako je istraživač student) i na e-adrese pročelnika Odsjeka za kroatistiku i Tajništva Odsjeka za kroatistiku (*kroatistika@ffzg.hr*) najkasnije sedam dana od dana održavanja sjednice Povjerenstva.
3. Mišljenje o provedbi istraživanja za završni ocjenski rad članovi povjerenstva potpisuju u tri (3) primjerka. Jedan se primjerak dostavlja istraživaču, drugi mentoru, a treći Pismohrani Odsjeka za kroatistiku.

Mišljenje o provedbi istraživanja za prijavu projekta i za ostale aktivnosti članovi povjerenstva potpisuju se u dva (2) primjerka. Jedan se primjerak dostavlja istraživaču, a drugi Pismohrani Odsjeka za kroatistiku.

1. Svi nazivi koji se koriste u muškome rodu (npr. *student, istraživač, ispitanik, sudionik istraživanja*) neutralni su u odnosu na spolnu pripadnost. [↑](#footnote-ref-1)